钦定古今图书集成/方舆汇编/职方典/第1043卷 > 高盖山记 张世南
## 钦定古今图书集成/方舆汇编/职方典/第1043卷 > 高盖山记 张世南

福之永福西山曰“高盖”，为天下第一福地。出县郭，陟
峻岭，山行五十里而近。最上处有禅刹，曰“名山”，徐真
君上升之地。东西二室，则浙僧归寂之所也。徐本收
儿，饭牛山椒，一日闻乐声出林杪，缘崖造观，至则二
人奕，拱立良久，遗徐棋子一，叱令归。归即精解手谭，
时碎瓦器为子，布地为局，纵游岩上，往往与二人遇，
遂得《修行烧炼诀》。有赵真君不远千里访之，以所得
秘密，与之参契。徐喜酌酒，共饮草庐中。时霜雪，草木
凋空，徐曰：“主人远访，无以为乐。”以馀沥一喷，顷刻花
林遍开，今名所居曰花林庄。徐功行成，将入山炼大
丹仙去。埋碁于田中，涌土成墩，植牛杖其傍，旋生枝
叶，今老树犹存。尝有耕者发墩，致风雷之变，至今相
指为戒。丹成之日，与兄弟姊妺七人饵之，同时上升，
故其地有七仙亭。徐、赵二仙君有祠，云“自仙羽化后，
俗眼凡骨，莫有一诣其上者。”数百年后，有浙僧携小
师来主寺，有《轻身术》。偕至徐君坛，得二石室，乃凿山
通道，飞磴有石门，中出，始尽发地秘，四方游者，于是
翕集。其东室明洁，前有水帘，自崖巅垂空而下。山中
佳致，可坐而挹；西则晻蔼，稍乏奇观。独去洞数步，有
石龟与石棋枰对立。一日，东室主僧赴邑斋会，小师
乘其远出，趋师床坐逝。主僧于斋席中即知之，叹云：
“尀耐小鬼，夺我山中佳处。”亦即席坐逝。其徒舁归以
登涉之劳，乃茶毗，囊骨归塑西室。虽加丹粉作喜色，
每一风雨，即脱落如怒。或者犹疑二僧禅寂虽高，而
贪嗔一念未能了然者。小师之趋东室也，即欲化去，
跏趺不尽一脚。数十年前，有高僧数其败教之罪，折
而正之，言其中如败炊饼云。高盖为闽中佳山，虽左
僻名胜，往远从游览，吟题甚富。有一联云：“云幄护坛仙世界；水帘遮室佛家风。”时人赏之，以为能点出“山
中眼目”云。